UTENOS RAJONO SAVIVALDYBĖS TARYBA

SPRENDIMAS

DĖL UTENOS RAJONO SAVIVALDYBĖS GYVENTOJŲ MOKĖJIMO UŽ SOCIALINES PASLAUGAS TVARKOS APRAŠO PATVIRTINIMO

2018 m. gruodžio 20 d. Nr. TS-330

Utena

Vadovaudamasi Lietuvos Respublikos vietos savivaldos įstatymo 16 straipsnio 2 dalies 38 punktu, 16 straipsnio 4 dalimi, 18 straipsnio 1 dalimi, Lietuvos Respublikos socialinių paslaugų įstatymo 9 straipsnio 1 dalimi, 13 straipsnio 4 dalies 3 punktu, 27 straipsnio 4 dalimi, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“, 3, 11, 59 punktais, Socialinių paslaugų katalogo, patvirtinto Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, 15 punktu, Utenos rajono savivaldybės taryba nusprendžia:

1.	Patvirtinti Utenos rajono savivaldybės gyventojų mokėjimo už socialines paslaugas tvarkos aprašą (pridedama).

2.	Įgalioti Utenos rajono savivaldybės administracijos direktorių ar jo įgaliotą asmenį pasirašyti su socialines paslaugas gaunančiais asmenimis (šeimomis) Socialinių paslaugų teikimo ir apmokėjimo sutartis.

3.	Pripažinti netekusiu galios Utenos rajono savivaldybės tarybos 2014 m. spalio 30 d. sprendimo Nr. TS-326 „Dėl Utenos rajono savivaldybės gyventojų mokėjimo už socialines paslaugas tvarkos aprašo patvirtinimo“ 1 punktą su visais papildymais ir pakeitimais.

4.	Nurodyti, kad šis sprendimas turi būti skelbiamas Teisės aktų registre ir savivaldybės interneto svetainėje www.utena.lt.

Savivaldybės meras	Alvydas Katinas

PATVIRTINTA

Utenos rajono savivaldybės tarybos

2018 m. gruodžio 20 d. sprendimu Nr. TS-330

UTENOS RAJONO SAVIVALDYBĖS GYVENTOJŲ MOKĖJIMO UŽ SOCIALINES PASLAUGAS TVARKOS APRAŠAS

I SKYRIUS

BENDROSIOS NUOSTATOS

1.	Utenos rajono savivaldybės gyventojų mokėjimo už socialines paslaugas tvarkos aprašas (toliau – Aprašas) reglamentuoja mokėjimo už tam tikrų rūšių socialines paslaugas, kurias teikia Utenos rajono savivaldybės (toliau – Savivaldybė) administracijos skyriaus, atsakingo už socialinių paslaugų ir kitos socialinės paramos organizavimą (toliau – Skyrius) koordinavimo sričiai priskirtos socialinių paslaugų įstaigos, tvarką, mokėjimo dydžių nustatymą, atleidimo nuo mokėjimo už socialines paslaugas sąlygas ir atvejus, pagalbos pinigų mokėjimą, asmens (šeimos narių) finansinių galimybių mokėti už socialines paslaugas vertinimą, atleidimo nuo mokėjimo už socialines paslaugas sąlygas ir atvejus ir kitas sąlygas.

2.	Aprašas parengtas vadovaujantis Lietuvos Respublikos socialinių paslaugų įstatymu (toliau – Įstatymas), Mokėjimo už socialines paslaugas tvarkos aprašu, patvirtintu Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“ (toliau – Mokėjimo už socialines paslaugas tvarkos aprašas). Šiame Apraše vartojamos sąvokos atitinka Lietuvos Respublikos socialinių paslaugų įstatyme ir kituose teisės aktuose apibrėžtas sąvokas.

3.	Šis Aprašas taikomas mokėjimui už tas socialines paslaugas, kurias planuoja, skiria, kurių poreikį asmeniui (šeimai) nustato Skyrius, ir kurių teikimas finansuojamas iš Savivaldybės biudžeto ar Savivaldybės biudžetui skiriamų Lietuvos Respublikos valstybės biudžeto specialiųjų tikslinių dotacijų socialinėms paslaugoms organizuoti. Už kitas privačiai ar papildomai asmens (šeimos) pageidavimu teikiamas socialines paslaugas mokama paslaugas gaunančio asmens (jam atstovaujančio) ir socialinių paslaugų įstaigos tarpusavio susitarimu.

4.	Konkretų mokėjimo už socialines paslaugas dydis asmeniui (šeimai) nustato Skyrius individualiai, atsižvelgiant į asmens (šeimos narių) finansines galimybes mokėti už socialines paslaugas ir asmeniui (šeimai) teikiamų socialinių paslaugų rūšį. Socialines paslaugas, jų turinį pagal socialinių paslaugų rūšis apibrėžia Socialinių paslaugų katalogas, tvirtinamas Lietuvos Respublikos socialinės apsaugos ir darbo ministro.

5.	Asmens (šeimos) ir Savivaldybės tarpusavio teisės ir pareigos, susijusios su asmens (šeimos) mokėjimu už socialines paslaugas, nustatomos rašytine Socialinių paslaugų teikimo ir apmokėjimo sutartimi (1 priedas) (toliau – sutartis). Sutartį pasirašo socialines paslaugas gaunantis asmuo (vienas iš suaugusių šeimos narių) ar jo globėjas (rūpintojas) ir Savivaldybės administracijos direktorius arba jo įgaliotas asmuo. Sutartyje nustatomi konkretūs asmens (šeimos) mokėjimo už socialines paslaugas dydžiai pinigine išraiška ir mokėjimo tvarka, asmens (šeimos) finansinių galimybių vertinimo iš naujo dėl asmens (šeimos) pajamų ir asmens turto pokyčių, įvykusių per šių paslaugų gavimo laiką, šalių teisės ir atsakomybė.

II SKYRIUS

MOKĖJIMAS UŽ BENDRĄSIAS SOCIALINES PASLAUGAS

6.	Bendrosios socialinės paslaugos, numatytos Įstatymo 28 straipsnio 2 punkte, teikiamos nemokamai.

7.	Socialinių paslaugų gavėjas už faktiškai suteiktas bendrąsias socialines paslaugas (išskyrus Aprašo 6 punkte nurodytas paslaugas) Savivaldybės socialinių paslaugų įstaigose moka pagal Savivaldybės tarybos patvirtintas socialinių paslaugų kainas.

8.	Įstatymo 26 straipsnio 4 dalyje numatytiems asmenims (šeimoms) visos bendrosios paslaugos teikiamos nemokamai.

9.	Atskaičius nustatytą asmens (šeimos) mokėjimo už bendrąsias socialines paslaugas dalį, asmens (vidutinės šeimos pajamos, tenkančios vienam šeimos nariui) mėnesio pajamos negali likti mažesnės už dvigubą valstybės remiamų pajamų (toliau – VRP) dydį.

10.	Transporto paslauga nemokamai pagal poreikius teikiama asmenims, kurie dėl negalios negali naudotis visuomeniniu ar individualiu transportu vykti į asmens sveikatos priežiūros, ugdymo, užimtumo ar socialinių paslaugų įstaigas, reabilitacijos įstaigas, ortopedijos įmones, Neįgalumo ir darbingumo nustatymo tarnybą prie Socialinės apsaugos ir darbo ministerijos, neįgaliesiems organizuojamus sociokultūrinius renginius:

10.1.	vaikams iki 18 metų amžiaus, kuriems yra nustatytas neįgalumo lygis;

10.2.	asmenims (nuo 18 metų iki senatvės pensijos amžiaus), kuriems nustatytas 55 proc. ir mažesnis darbingumo lygis;

10.3.	asmenims (sukakusiems senatvės pensijos amžiaus), kuriems nustatytas specialiųjų poreikių lygis;

10.4.	asmenims, sulaukusiems 75 metų ir daugiau, gyvenantiems kaimo vietovėse, raštu tarpininkaujant seniūnijos socialiniam darbuotojui.

11.	Asmuo (šeima) nuo mokėjimo už kitas bendrąsias socialines paslaugas gali būti atleistas (-a) Aprašo IX skyriuje numatyta tvarka.

III SKYRIUS

MOKĖJIMAS UŽ SOCIALINĘ PRIEŽIŪRĄ

12.	Mokėjimo už socialinę priežiūrą dydis nustatomas atsižvelgiant į asmens (šeimos) pajamas.

13.	Mokėjimo už socialinę priežiūrą dydis asmeniui (šeimai) neturi viršyti 20 procentų asmens (šeimos) pajamų. Asmens (šeimos), kurio (-ios) pajamos (vidutinės šeimos pajamos, tenkančios vienam šeimos nariui) yra didesnės už VRP dvigubą dydį, bet mažesnės už VRP trigubą dydį, mokėjimo už socialinę priežiūrą dydis negali būti daugiau kaip 5 procentai asmens (šeimos) pajamų.

14.	Atskaičius nustatytą asmens (šeimos) mokėjimo už socialinę priežiūrą dalį, asmens (vidutinės šeimos pajamos, tenkančios vienam šeimos nariui) mėnesio pajamos negali likti mažesnės už VRP dvigubą dydį, o socialinės rizikos suaugusio asmens, ilgiau kaip mėnesį per kalendorinius metus gyvenančio socialinių paslaugų įstaigoje ir joje gaunančio socialinę priežiūrą, mėnesio pajamos negali likti mažesnės nei 0,8 VRP dydžio.

15.	Socialinių paslaugų gavėjas už suteiktas pagalbos į namus paslaugas apmoka atsižvelgiant į paslaugos teikimo trukmę pagal Savivaldybės tarybos sprendimu patvirtintas Utenos rajono socialinių paslaugų centro (toliau – Socialinių paslaugų centras) teikiamų socialinių paslaugų kainas.

16.	Mokėjimo už socialines paslaugas tvarkos aprašo 20 punkte numatytiems asmenims socialinė priežiūra teikiama nemokamai.

17.	Socialinės priežiūros paslaugos teikiamos nemokamai:

17.1.	krizių atvejais 7 (septynias) pirmąsias kalendorines dienas, kai asmuo (šeima) patiria fizinį ar psichologinį smurtą arba kyla grėsmė jo fiziniam ar emociniam saugumui, sveikatai ar gyvybei;

17.2.	socialinių įgūdžių ugdymo ir palaikymo paslaugos šeimoms, patiriančioms socialinę riziką;

18.	Asmuo (šeima) nuo mokėjimo už kitas socialinės priežiūros paslaugas socialines paslaugas gali būti atleistas (-a) Aprašo IX skyriuje numatyta tvarka.

IV SKYRIUS

PAGALBOS PINIGŲ SKYRIMAS IR MOKĖJIMAS

19.	Kai vaikus prižiūri ar juos globoja (jais rūpinasi) vaikus globojančios šeimos, budintys globotojai arba kai bendrąsias socialines paslaugas ir socialinę priežiūrą asmeniui (šeimai) yra veiksmingiau organizuoti pinigine forma, vaikus globojančiai šeimai, budintiems globotojams per globos centrą arba asmeniui (šeimai) gali būti mokama piniginė išmoka – pagalbos pinigai.

20.	Pagalbos pinigai gali būti skiriami:

20.1.	suaugusiam asmeniui su negalia ir (ar) senyvo amžiaus asmeniui (šeimai), deklaravusiam (-iai) nuolatinę gyvenamąją vietą arba įrašytam (-ai) į gyvenamosios vietos neturinčių asmenų apskaitą ir nuolat gyvenantiems Savivaldybėje, susimokėti už pagalbą, savo pobūdžiu analogišką bendrosioms socialinėms paslaugoms ar socialinei priežiūrai:

20.1.1.	asmenims, kuriems nustatytas didelių specialiųjų poreikių lygis arba asmenims, kuriems nustatytas netekto darbingumo lygis nuo 75 iki 100 procentų (iki 2007 m. liepos 1 d. – pirmos invalidumo grupės) – iki 1 bazinės socialinės išmokos (toliau – BSI)/mėn. dydžio;

20.1.2.	asmenims, kuriems nustatytas vidutinių specialiųjų poreikių lygis arba asmenims, kuriems nustatytas netekto darbingumo lygis nuo 60 iki 70 procentų (iki 2007 m. liepos 1 d – antros invalidumo grupės) – iki 0,5 BSI /mėn.;

20.1.3.	asmenims susimokėti už transporto paslaugas vykti į hemodializes – iki 0,5 BSI/mėn.;

20.1.4.	neįgaliems ar senyvo amžiaus asmenims, kuriems nenustatytas specialiųjų poreikių lygis, tačiau įvertinus socialinių paslaugų poreikį jiems reikalinga pagalbos į namus paslauga – iki 0,5 BSI/mėn.

20.2.	Skyriui pateikus prašymą pagalbos pinigams gauti (2 priedas), vaikus globojančiai šeimai ir budinčiam globotojui už vaikų priežiūrą ar globą (rūpybą), jeigu globėjų (rūpintojų) su globojamais (rūpinamais) vaikais nesieja Lietuvos Respublikos civilinio kodekso 3.135 straipsnyje apibrėžti artimi giminystės ryšiai, pagalbos pinigų suma skiriama atsižvelgiant į vaikus globojančioje šeimoje globojamų (rūpinamų) ar prižiūrimų, budinčio globotojo tarpusavio bendradarbiavimo ir paslaugų teikimo sutartyje su globos centru įsipareigojamų vienu metu prižiūrėti vaikų skaičių ir amžių:

20.2.1.	už vieną vaiką iki 18 metų ir vyresnį, jeigu jis mokosi pagal bendrojo ugdymo programą (įskaitant ir profesinio mokymo įstaigose besimokančius pagal bendrojo ugdymo programą ir pagal bendrojo ugdymo programą kartu su profesinio mokymo programa), bet ne ilgiau, iki jam sukaks 21 metai (toliau – vaikas), − 3 BSI dydžio išmoka per mėnesį;

20.2.2.	už du vaikus –5 BSI dydžio išmoka per mėnesį;

20.2.3.	už tris ir daugiau vaikų –8 BSI dydžio išmoka per mėnesį;

20.2.4.	už kiekvieną prižiūrimą ar globojamą (rūpinamą) vaiką iki 3 metų papildomai didinama išmoka 1 BSI dydžiu per mėnesį, tačiau visa pagalbos pinigų išmoka vaikus globojančiai šeimai ar budinčiam globotojui negali būti didesnė kaip kaip 10 BSI dydžio per mėnesį;

21.	Už vaiko globą (rūpybą) pagalbos pinigai skiriami nuo teisės aktų nustatyta tvarka paskyrimo globėju (rūpintoju) datos.

22.	Pagalbos pinigai skiriami Aprašo 20.1 papunktyje numatytiems asmenims (šeimai), Lietuvos Respublikos piniginės socialinės paramos nepasiturintiems gyventojams įstatymo nustatyta tvarka gaunančiam (-iai) socialinę pašalpą, arba asmeniui (šeimai), kurio pajamos (vidutinės šeimos pajamos, tenkančios vienam šeimos nariui) mažesnės už VRP dvigubą dydį. Kitais atvejais, kai asmeniui (šeimai) nustatytas pagalbos į namus poreikis, tačiau Socialinių paslaugų centro darbuotojai šių paslaugų suteikti neturi galimybės, o asmens (šeimos) vidutinės pajamos per mėnesį yra nuo 2 iki 3 VRP, pagalbos pinigai Aprašo 20.1 papunktyje numatytiems asmenims (šeimoms) gali būti paskirti Socialinių paslaugų centro socialinio darbuotojo teikimu, pritarus Savivaldybės administracijos direktoriaus įsakymu sudarytai Socialinių paslaugų skyrimo komisijai (toliau – Komisija).

23.	Aprašo 20.1 papunktyje numatytais atvejais sprendimą dėl pagalbos pinigų ir jų dydžio skyrimo ir nutraukimo Socialinių paslaugų centro socialinių darbuotojų teikimu priima Savivaldybės administracijos direktorius arba jo įgaliotas asmuo. Pagalbos pinigus moka Socialinių paslaugų centras.

24.	Pagalbos pinigų naudojimą pagal paskirtį prižiūri Socialinių paslaugų centro socialiniai darbuotojai ir Savivaldybės administracijos seniūnijų socialinio darbo specialistai.

25.	Socialinės paslaugos keičiamos į pagalbos pinigus, kuriais asmuo (šeima) susimoka už pagalbą, savo pobūdžiu analogišką bendrosioms socialinėms paslaugoms ar socialinei priežiūrai, tik asmens (šeimos) sutikimu. Pagalbos pinigų suma asmeniui (šeimai) negali būti didesnė už bendrųjų socialinių paslaugų, socialinės priežiūros paslaugų, kurioms asmeniui (šeimai) nustatytas poreikis, kainą ir neviršyti Aprašo 20.1 papunktyje numatytų dydžių.

26.	Nustačius, kad Aprašo 20.1 papunktyje numatyti asmenys pagalbos pinigus naudoja ne pagal paskirtį, Socialinių paslaugų centras sustabdo pagalbos pinigų mokėjimą ir per 3 darbo dienas apie tai raštu informuoja Skyrių bei pateikia siūlymus dėl bendrųjų socialinių paslaugų ar socialinės priežiūros, kurioms nustatytas asmens (šeimos) poreikis, tolesnio teikimo.

27.	Aprašo 20.2 papunktyje numatytais atvejais sprendimą dėl pagalbos pinigų ir jų dydžio skyrimo priima Savivaldybės administracijos direktorius arba jo įgaliotas asmuo, vadovaudamasis globėjų (rūpintojų) prašymais, globos (rūpybos) steigimo dokumentais bei Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos atestuotų asmenų išvadą apie vaikus globojančios šeimos, budinčio globotojo tinkamumą globoti (rūpintis) vaikus (vaikais). Vaikus globojančioms šeimoms, budintiems globotojams pagalbos pinigus moka Skyrius.

28.	Pagalbos pinigų mokėjimas nutraukiamas:

28.1.	mirus pagalbos pinigų gavėjui ar globotiniui (rūpintiniui);

28.2.	pasikeitus pagalbos pinigų gavėjo socialiniam statusui (pasveikus, atgavus darbingumą);

28.3.	pagalbos pinigų gavėjui, globotiniui (rūpintiniui) apsigyvenus socialinių paslaugų, slaugos ar palaikomojo gydymo įstaigoje;

28.4.	pagalbos pinigų gavėjui (išskyrus globėją (rūpintoją) išvykus gyventi į kitą savivaldybę;

28.5.	nustačius, kad pagalbos pinigai naudojami ne pagal paskirtį, ar neužtikrinama globotinio (rūpintinio) gerovė;

28.6.	panaikinus vaikui globą (rūpybą);

28.7.	pagalbos pinigų gavėjui atsisakius šių pinigų;

28.8.	pagalbos pinigų gavėjui atsisakius sudaryti galimybes vykdyti pagalbos pinigų kontrolę;

28.9.	pradėjus teikti bendrąsias ar socialinės priežiūros paslaugas.

29.	Mirus pagalbos pinigų gavėjui, iki mirties neišmokėti pagalbos pinigai išmokami jį laidojusiam asmeniui arba asmeniui pagal paveldėjimo teisės liudijimą, jeigu dėl pagalbos pinigų išmokėjimo asmuo kreipėsi ne vėliau kaip per 6 mėnesius nuo mirties dienos.

V SKYRIUS

MOKĖJIMAS UŽ DIENOS SOCIALINĘ GLOBĄ

30.	Mokėjimo už dienos socialinę globą dydis nustatomas atsižvelgiant į asmens pajamas.

31.	Vieno gyvenančio asmens mokėjimo už vieną kalendorinį mėnesį teikiamą dienos socialinę globą dydis neturi viršyti 20 procentų asmens pajamų.

32.	Asmens, gyvenančio šeimoje, kurios pajamos vienam šeimos nariui neviršija VRP trigubo dydžio, mokėjimo už vieną kalendorinį mėnesį teikiamą dienos socialinę globą dydis neturi viršyti 20 procentų asmens pajamų.

33.	Asmens, gyvenančio šeimoje, kurios pajamos vienam šeimos nariui viršija VRP trigubą dydį, mokėjimo už vieną kalendorinį mėnesį teikiamą dienos socialinę globą dydis neturi viršyti 50 procentų asmens pajamų.

34.	Mokėjimo už trumpiau nei vieną kalendorinį mėnesį ar ne visą dieną teikiamą dienos socialinę globą dydis nustatomas proporcingai teikiamos dienos socialinės globos trukmei.

35.	Tais atvejais, kai asmuo, gaudamas dienos socialinę globą, maitinasi savo lėšomis, mokėjimo už dienos socialinę globą dydis mažinamas proporcingai ta dalimi, kuria sumažėja dienos socialinės globos kaina, kai į ją neįskaičiuojamos maitinimosi išlaidos pagal sveikatos apsaugos ministro nustatytas rekomenduojamas paros maistinių medžiagų ir energijos normas.

36.	Asmenys už suteiktas dienos socialinės globos paslaugas asmens namuose apmoka atsižvelgiant į paslaugos teikimo trukmę pagal Savivaldybės tarybos sprendimu patvirtintas Socialinių paslaugų centro teikiamų socialinių paslaugų kainas.

37.	Asmenys už suteiktas dienos socialinės globos paslaugas Utenos specialiojoje mokykloje-daugiafunkciame centre apmoka atsižvelgiant į paslaugos teikimo trukmę pagal Savivaldybės tarybos sprendimu patvirtintą dienos socialinės globos kainą Utenos specialiojoje mokykloje-daugiafunkciame centre.

38.	Asmuo nuo mokėjimo už dienos socialinės globos paslaugas gali būti atleistas Aprašo IX skyriuje numatyta tvarka.

VI SKYRIUS

MOKĖJIMAS UŽ TRUMPALAIKĘ SOCIALINĘ GLOBĄ

39.	Mokėjimo už trumpalaikę socialinę globą dydis nustatomas atsižvelgiant į asmens pajamas.

40.	Asmens mokėjimo už vieną kalendorinį mėnesį teikiamą trumpalaikę socialinę globą dydis neturi viršyti 80 procentų asmens pajamų. Tais atvejais, kai asmuo pagal Lietuvos Respublikos tikslinių kompensacijų įstatymą gauna slaugos ar priežiūros (pagalbos) išlaidų tikslinę kompensaciją, visa šios kompensacijos suma (100 procentų) skiriama mokėjimui už trumpalaikę socialinę globą padengti. Tais atvejais, kai asmuo, gaudamas trumpalaikę socialinę globą, maitinasi savo lėšomis, mokėjimo už trumpalaikę socialinę globą dydis mažinamas proporcingai ta dalimi, kuria sumažėja trumpalaikės socialinės globos kaina, kai į ją neįskaičiuojamos maitinimosi išlaidos pagal sveikatos apsaugos ministro nustatytas rekomenduojamas paros maistinių medžiagų ir energijos normas.

41.	Mokėjimo už trumpiau nei vieną kalendorinį mėnesį ar ne visą parą teikiamą trumpalaikę socialinę globą dydis nustatomas proporcingai teikiamos trumpalaikės socialinės globos trukmei.

42.	Pagal Įstatymo 29 straipsnio 12 dalį trumpalaikė socialinė globa likusiam be tėvų globos vaikui ir socialinę riziką patiriančiam vaikui teikiama nemokamai.

43.	Trumpalaikės socialinės globos paslaugos krizių atvejais, kai socialinės rizikos suaugęs asmuo patiria fizinį ar psichologinį smurtą arba kyla grėsmė jo fiziniam ar emociniam saugumui, sveikatai ar gyvybei, – 30 kalendorinių dienų teikiamos nemokamai.

44.	Asmuo nuo mokėjimo už trumpalaikės socialinės globos paslaugas gali būti atleistas Aprašo IX skyriuje numatyta tvarka.

VII SKYRIUS

MOKĖJIMAS UŽ ILGALAIKĘ SOCIALINĘ GLOBĄ

45.	Mokėjimo už ilgalaikę socialinę globą dydis nustatomas atsižvelgiant į asmens pajamas, o tais atvejais, kai asmuo pradėjo gauti ilgalaikę socialinę globą po 2007 m. sausio 1 d., – ir į turtą.

46.	Mokėjimo už ilgalaikę socialinę globą suaugusiam asmeniui dydis per mėnesį neturi viršyti 80 procentų asmens pajamų, įskaitant atvejus, kai asmens, pradėjusio gauti ilgalaikę socialinę globą po 2007 m. sausio 1 d., turto vertė yra mažesnė už jo gyvenamosios vietos savivaldybėje nustatytą turto vertės normatyvą. Tais atvejais, kai asmuo pagal Lietuvos Respublikos tikslinių kompensacijų įstatymą gauna slaugos ar priežiūros (pagalbos) išlaidų tikslinę kompensaciją, visa šios kompensacijos suma (100 procentų) skiriama mokėjimui už ilgalaikę socialinę globą padengti.

47.	Jeigu suaugusio asmens, pradėjusio gauti ilgalaikę socialinę globą po 2007 m. sausio 1 d., turto vertė yra didesnė už Savivaldybėje nustatytą turto vertės normatyvą, mokėjimo už ilgalaikę socialinę globą suaugusiam asmeniui dydis per mėnesį padidėja vienu procentu, skaičiuojant nuo turto vertės, viršijančios normatyvą.

48.	Mokėjimo už ilgalaikę socialinę globą vaikui su negalia dydis nustatomas neatsižvelgiant į asmens turtą ir neturi viršyti 80 procentų vaiko pajamų. Tais atvejais, kai vaikas su negalia pagal Lietuvos Respublikos tikslinių kompensacijų įstatymą gauna slaugos ar priežiūros (pagalbos) išlaidų tikslinę kompensaciją, visa šios kompensacijos suma (100 procentų) skiriama mokėjimui už ilgalaikę socialinę globą padengti.

49.	Pagal Įstatymo 29 straipsnio 12 dalį ilgalaikė socialinė globa likusiam be tėvų globos vaikui ir socialinę riziką patiriančiam vaikui teikiama nemokamai.

50.	Asmenys, laikinai socialinės apsaugos ir darbo ministro nustatyta tvarka išvykę iš ilgalaikę socialinę globą teikiančios socialinių paslaugų įstaigos, už išvykimo laiką nuo ketvirtos išvykimo paros moka 30 procentų jiems nustatyto mokėjimo dydžio. Už 3 pirmąsias išvykimo paras (įskaitant ir tuos atvejus, kai išvykstama trumpiau kaip 3 paroms) mokėjimo už ilgalaikę socialinę globą dydis nemažinamas.

51.	Asmuo nuo mokėjimo už ilgalaikės socialinės globos paslaugas gali būti atleistas Aprašo IX skyriuje numatyta tvarka.

VIII SKYRIUS

ASMENS (ŠEIMOS NARIŲ) FINANSINIŲ GALIMYBIŲ VERTINIMAS

52.	Asmens (šeimos narių) finansinės galimybės mokėti už socialines paslaugas negali turėti įtakos asmens (šeimos) galimybėms gauti socialines paslaugas, kurių poreikis asmeniui (šeimai) nustatytas.

53.	Pageidaujantis gauti socialines paslaugas asmuo (vienas iš suaugusių šeimos narių) ar jo globėjas (rūpintojas) turi pateikti informaciją apie asmens (šeimos) pajamas.

54.	Ilgalaikę socialinę globą pageidaujantis gauti asmuo ar jo globėjas (rūpintojas) turi pateikti informaciją apie asmens pajamas, o tais atvejais, kai asmuo pradėjo gauti ilgalaikę socialinę globą po 2007 m. sausio 1 d., – ir apie turimą turtą.

55.	Informaciją apie asmens (šeimos) pajamas ir asmens turtą asmuo (vienas iš suaugusių šeimos narių) ar jo globėjas (rūpintojas) pateikia kartu su Prašymu-paraiška socialinėms paslaugoms gauti (SP-8 forma), patvirtinta Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 „Dėl kai kurių socialinei paramai gauti reikalingų formų patvirtinimo“ (toliau – Prašymas paraiška).

56.	Asmens (šeimos narių) pajamos apskaičiuojamos ir asmens turtas vertinamas, vadovaujantis Lietuvos Respublikos socialinių paslaugų įstatymo 30, 31, 32 straipsnių ir Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“, IX ir X skyrių nuostatomis.

57.	Asmens (šeimos narių) finansines galimybes mokėti už socialines paslaugas vertina Skyrius, kuris nustato asmens (šeimos) socialinių paslaugų poreikį.

58.	Asmens (šeimos narių) finansinės galimybės vertinamos tuo pačiu metu, kuriuo nustatomas asmens (šeimos) socialinių paslaugų poreikis. Socialinių paslaugų gavimo metu pasikeitus asmens (šeimos) pajamoms ir (ar) turtui, asmens (šeimos narių) finansinės galimybės vertinamos iš naujo. Ilgalaikės socialinės globos skyrimo atveju asmens finansinės galimybės gali būti vertinamos iš naujo ir prieš ilgalaikės socialinės globos teikimo pradžią, bet ne vėliau kaip prieš 30 dienų iki ilgalaikės socialinės globos teikimo pradžios dienos.

59.	Išskirtiniais atvejais, kai socialinės paslaugos asmeniui (šeimai) skiriamos siekiant išvengti grėsmės asmens (šeimos) fiziniam ar emociniam saugumui, sveikatai ar gyvybei, finansines galimybes Skyrius turi teisę vertinti po to, kai nustatomas asmens (šeimos) socialinių paslaugų poreikis ir jam skiriamos socialinės paslaugos.

60.	Tais atvejais, kai finansinių galimybių vertinimas apima ir turto vertinimą ir šis vertinimas atliekamas vėliau, negu pradedamos teikti socialinės paslaugos asmeniui, mokėjimo už socialines paslaugas dydis skaičiuojamas ir už praėjusio laikotarpio suteiktas socialines paslaugas.

61.	Asmens (šeimos narių), Lietuvos Respublikos piniginės socialinės paramos nepasiturintiems gyventojams įstatymo nustatyta tvarka gaunančio (-ių) socialinę pašalpą, finansinės galimybės nevertinamos, išskyrus atvejus, kai šis asmuo yra socialinės rizikos suaugęs asmuo, kuris ilgiau kaip mėnesį per kalendorinius metus gyvena socialinių paslaugų įstaigoje ir joje gauna socialinę priežiūrą. Taip pat bendrųjų socialinių paslaugų reikalingo asmens (šeimos narių) finansinės galimybės nevertinamos, išskyrus tuos atvejus, kai asmuo (šeima) nesutinka su nustatytu Skyriaus mokėjimo už bendrąsias paslaugas dydžiu ir pageidauja šias paslaugas gauti nemokamai arba asmuo (šeima) sutinka mokėti visą socialinių paslaugų kainą.

62.	Socialiniai darbuotojai, nustatantys asmens (šeimos) socialinių paslaugų poreikį, konsultuoja asmenis (šeimos narius) finansinių galimybių vertinimo, mokėjimo už socialines paslaugas šaltinių parinkimo klausimais ir jiems tarpininkauja.

63.	Socialines paslaugas gaunantis asmuo (vienas iš suaugusių šeimos narių) ar jo globėjas (rūpintojas) pagal sutartyje numatytas sąlygas ne vėliau kaip per 30 kalendorinių dienų nuo įvykusių asmens pajamų ir turto pokyčių dienos privalo pranešti socialines paslaugas teikiančiai įstaigai arba Skyriui apie asmens (šeimos) pajamų ar asmens turto pokyčius, išskyrus tuos atvejus, kai informacija apie pajamas gaunama iš informacinių sistemų, per šių paslaugų gavimo laiką.

64.	Pasikeitus Lietuvos Respublikos Vyriausybės nustatytam valstybės remiamų pajamų dydžiui, mokėjimą už socialines paslaugas reglamentuojantiems teisės aktams, valstybės biudžeto specialiosios tikslinės dotacijos dydžiui, socialinių paslaugų kainai ar asmens pajamoms, Skyrius finansines galimybes iš naujo įvertina ne vėliau kaip per 3 mėnesius nuo įvykusio pasikeitimo ar informacijos gavimo.

65.	Socialinių paslaugų įstaigos vadovas, gavęs informaciją apie jau gaunančio ilgalaikę socialinę globą asmens turto pokyčius, informuoja Skyrių per 14 darbo dienų nuo minėtos informacijos gavimo.

66.	Skyrius, gavęs informaciją apie jau gaunančio ilgalaikę socialinę globą asmens turto pokyčius, jo finansines galimybes iš naujo įvertina ne vėliau kaip per vienerius metus nuo minėtos informacijos gavimo.

67.	Skyrius turi teisę asmens (šeimos), gaunančio (-ios) socialines paslaugas, finansines galimybes iš naujo vertinti savo ar socialines paslaugas asmeniui (šeimai) teikiančios socialinių paslaugų įstaigos iniciatyva.

68.	Jeigu asmuo (šeima) neturi finansinių galimybių mokėti už teikiamas socialines paslaugas, už jį moka (iš dalies moka) asmens artimi giminaičiai arba kiti suinteresuoti asmenys, kurie teisės aktų nustatyta tvarka privalo rūpintis juo ir jį išlaikyti. Šiuo atveju už paslaugas mokėjimo pagrindai numatomi Socialinių paslaugų teikimo ir apmokėjimo sutartyje.

IX SKYRIUS

ATLEIDIMAS NUO MOKĖJIMO UŽ SOCIALINES PASLAUGAS

69.	Asmens (šeimos) dalinio ar visiško atleidimo nuo mokėjimo už socialines paslaugas atvejai:

69.1.	stichinės nelaimės (gaisras, potvynis, viesulas) atveju;

69.2.	už bendrąsias ir socialinės priežiūros paslaugas, jeigu asmens (šeimos) pajamos per mėnesį nuo 2 VRP iki 2,5 VRP dydžio;

69.3.	kitais atvejais dėl objektyvių priežasčių, pateikus aplinkybes pagrindžiančius dokumentus ar nurodžius svarbias priežastis;

69.4.	už ilgalaikės socialinės globos paslaugas nuo apskaičiuoto turimo turto, viršijančio normatyvą, mokesčio mokėjimo, kol teismo sprendimu bus paskirta institucinė globa (rūpyba) ir parduotas jo turimas turtas, tačiau ne daugiau kaip už 12 mėnesių.

70.	Asmuo (šeima) dėl dalinio ar visiško atleidimo už teikiamas socialines paslaugas kreipiasi į Skyrių, pateikia raštu laisvos formos prašymą ir aplinkybes pagrindžiančius dokumentus. Prašymas gali būti nagrinėjamas tik patikrinus pareiškėjo buities ir gyvenimo sąlygas, užimtumą, surašius Buities ir gyvenimo sąlygų patikrinimo aktą, išskyrus atvejus, kai asmenys gyvena nakvynės namuose, krizių centruose ar kitose laikino gyvenimo įstaigose. Buities ir gyvenimo sąlygų patikrinimo aktas, kurio forma patvirtinta Lietuvos Respublikos socialinės apsaugos ir darbo ministro 2012 m. sausio 25 d. įsakymu Nr. A1-35 „Dėl dokumentų, nustatytų Lietuvos Respublikos piniginės socialinės paramos nepasiturintiems gyventojams įstatyme, formų patvirtinimo“ (toliau – BTA), yra vienas iš dokumentų teisei nuo mokėjimo už socialines paslaugas sumažinimo ar atleidimo nustatyti.

71.	Aplankę pareiškėjus, gyvenančius kaime, BTA surašo seniūnijų socialinio darbo specialistai, Utenos mieste – Savivaldybės administracijos direktoriaus įgalioti Savivaldybės administracijos specialistai, asmenims patiriantiems socialinę riziką, auginantiems vaikus iki 18 metų ir asmenims, kuriems teikiamos pagalbos į namus paslaugos – Utenos rajono socialinių paslaugų centro socialiniai darbuotojai, dirbantys su šiomis šeimomis. BTA pateikiama rekomendacija dėl atleidimo nuo mokėjimo už socialines paslaugas. Jei asmenys gyvena nakvynės namuose, krizių centruose ar kitose laikino gyvenimo įstaigose, šios įstaigos vadovas gali Savivaldybės administracijos direktoriui arba jo įgaliotam asmeniui teikti siūlymą dėl visiško ar dalinio atleidimo nuo mokėjimo už socialines paslaugas.

72.	Skyrius pareiškėjo prašymą su visais dokumentais ne vėliau kaip per 30 kalendorinių dienų pateikia svarstyti Komisijai.

73.	Aprašo 69.1-69.3 papunkčiuose numatytais atvejais gali būti dalinai ar visiškai atleisti socialinių paslaugų gavėjai nuo mokėjimo už bendrąsias, socialinės priežiūros, dienos, trumpalaikės ir ilgalaikės socialinės globos paslaugas iki 3 mėnesių per kalendorinius metus.

74.	Sprendimą dėl dalinio ar visiško atleidimo nuo mokėjimo už socialines paslaugas priima Savivaldybės administracijos direktorius arba jo įgaliotas asmuo, atsižvelgdamas į Komisijos siūlymą.

X SKYRIUS

BAIGIAMOSIOS NUOSTATOS

75.	Savivaldybės administracija ir socialinių paslaugų įstaigos užtikrina asmens (šeimos narių) pateiktų duomenų konfidencialumą teisės aktų nustatyta tvarka.

76.	Socialinių paslaugų įstaigos vadovas atsako už teisingą mokesčių už socialines paslaugas apskaitą.

77.	Socialinių paslaugų įstaigos, šeimynos, teikiančios asmenims socialinės globos paslaugas (dienos, trumpalaikės, ilgalaikės) pateikia Skyriui Pažymą dėl socialinės globos išlaidų apmokėjimo (3 priedas) už kiekvieną mėnesį, kurį buvo teikiamos paslaugos, iki kito mėnesio 5 dienos.

78.	Savivaldybės administracija turi teisę tikrinti socialinių paslaugų įstaigų pateiktą informaciją apie apskaičiuoto mokesčio dydį, socialinių paslaugų gavėjų finansinių galimybių ir socialinių paslaugų poreikio vertinimą.

______________________

Utenos rajono savivaldybės gyventojų mokėjimo už socialines paslaugas tvarkos aprašo

1 priedas

(Socialinių paslaugų teikimo ir apmokėjimo sutarties forma)

SOCIALINIŲ PASLAUGŲ TEIKIMO IR APMOKĖJIMO SUTARTIS

20__ m. _____________d. Nr. _____

Utena

Utenos rajono savivaldybė (toliau – Savivaldybė), atstovaujama Savivaldybės administracijos direktoriaus arba jo įgalioto asmens____________________________, veikiančio pagal įgaliojimą ir socialinių	paslaugų gavėjas, jo globėjas (rūpintojas) ________________________________________________________________________________

vardas, pavardė, asmens kodas, deklaruojama (faktinė) gyvenamoji vieta)

________________________________________________________________________________

(toliau – Paslaugų gavėjas) sudarėme šia sutartį:

I SKYRIUS

SUTARTIES OBJEKTAS

1.	Socialinių paslaugų teikimo ir apmokėjimo tvarkos nustatymas.

II SKYRIUS

ŠALIŲ ĮSIPAREIGOJIMAI

2.	Savivaldybės administracija įsipareigoja:

2.1.	nustatyti Paslaugų gavėjo socialinių paslaugų poreikį;

2.2.	priimti sprendimą dėl socialinių paslaugų skyrimo ir nukreipti Paslaugų gavėją į socialinių paslaugų įstaigą;

2.3.	įvertinti Paslaugų gavėjo (šeimos) finansines galimybes mokėti už socialines paslaugas;

2.4.	nustatyti konkrečią Paslaugų gavėjo (šeimos) mokėjimo už socialines paslaugas kainą bei apmokėjimo už socialines paslaugas tvarką (sutarties priedas).

3.	Paslaugų gavėjas įsipareigoja:

3.1.	pateikti Savivaldybės administracijai teisingą informaciją apie pajamas ir turtą, jei šių duomenų Savivaldybės administracija savo informacinėse sistemose neturi;

3.2.	per 30 kalendorinių dienų nuo įvykusių asmens pajamų ir turto pokyčių dienos privalo pranešti socialines paslaugas teikiančiai įstaigai arba Savivaldybės administracijai apie asmens (šeimos) pajamų ar asmens turto pokyčius, išskyrus tuos atvejus, kai informacija apie pajamas gaunama iš informacinių sistemų, per šių paslaugų gavimo laiką;

3.3.	mokėti socialinių paslaugų įstaigai už suteiktas socialines paslaugas.

III SKYRIUS

ŠALIŲ ATSAKOMYBĖ

4.	Savivaldybės administracija užtikrina Paslaugų gavėjo pateiktų duomenų konfidencialumą teisės aktų nustatyta tvarka.

5.	Paslaugų gavėjas atsako už pateikiamų duomenų tikrumą bei teisingumą.

IV SKYRIUS

ŠALIŲ TEISĖS

6.	Kilus įtarimui, kad Paslaugų gavėjas pateikė neteisingus duomenis, Savivaldybės administracija gali pareikalauti papildomų dokumentų, patvirtinančių pateiktų dokumentų teisingumą.

7.	Savivaldybės administracija turi teisę Paslaugų gavėjo, gaunančio socialines paslaugas, finansines galimybes iš naujo vertinti savo ar socialines paslaugas teikiančios socialinių paslaugų įstaigos iniciatyva.

8.	Paslaugų gavėjas turi teisę į informacijos ir dokumentų apie asmens (šeimos) konfidencialumą.

V SKYRIUS

KITOS SĄLYGOS

9.	Sutartis įsigalioja nuo jos sudarymo dienos ir galioja iki visiško šalių sutartinių įsipareigojimų įvykdymo.

10.	Sutarties kopiją Savivaldybės administracija perduoda Paslaugų gavėjui socialines paslaugas teikiančiai socialinių paslaugų įstaigai.

11.	Sutartis gali būti pakeista atsižvelgiant į Paslaugų gavėjui keičiamas socialinių paslaugų rūšis, apimtis bei finansines galimybes.

12.	Sutartį galima nutraukti:

12.1.	šalių bendru susitarimu;

12.2.	Paslaugų gavėjui įspėjus Savivaldybės administraciją prieš 3 darbo dienas iki pageidaujamos sutarties nutraukimo dienos;

12.3.	Savivaldybės administracijai, jeigu Paslaugų gavėjas nemoka už suteiktas paslaugas socialines paslaugas teikiančiai socialinių paslaugų įstaigai Socialinių paslaugų teikimo ir apmokėjimo sutarties priedo 10 punkte nustatytais terminais ar nesilaiko šios sutarties sąlygų.

13.	Sutartis sudaroma dviem egzemplioriais, turinčiais vienodą juridinę galią, po vieną kiekvienai šaliai.

14.	Visi ginčai ir nesutarimai, kilę tarp šalių sprendžiami derybomis, nesusitarus – Lietuvos Respublikos įstatymų nustatyta tvarka.

ŠALIŲ PARAŠAI

Utenos rajono savivaldybė	Paslaugų gavėjas

_________________	___________________

(parašas)	(parašas)

_______________________	______________________

(vardas, pavardė)

(Administracijos direktoriaus arba

jo įgalioto asmens vardas, pavardė)

A.V.

__________________

20__m.	d. Socialinių	paslaugų

teikimo ir apmokėjimo sutarties Nr.

priedas

SOCIALINIŲ PASLAUGŲ MOKĖJIMO KAINOS APSKAIČIAVIMAS

1.	Socialines paslaugas teikiančios įstaigos pavadinimas __________________________________

2.	Paslaugų gavėjui skiriamų paslaugų rūšis ____________________________________________

3.	Paslaugų gavėjui skiriamų socialinių paslaugų kaina

__________________________________________________________________________________

(Eur/val., Eur/mėn.)

4.	Socialinių paslaugų trukmė ______________________________________________________

(val. per mėnesį, dienų skaičius, mėnesiai)

___________________________________________________________________________________________________________

5.	Paslaugų gavėjo (šeimos) finansinių galimybių vertinimas:

5.1.	Paslaugų gavėjo (šeimos) pajamos ________________________________________________

(Eur/mėn.)

5.2.	Paslaugų gavėjo (šeimos ) turto vertinimas skiriant ilgalaikę socialinę globą:

normatyvinis ______________________ Eur;

turimas __________________________ Eur;

5.3.	Mokėjimo dydis skaičiuojant 1 (vieną) proc. nuo turto vertės, viršijančios normatyvą, ____ Eur.

6.	Nustatoma pirminė mokėjimo už socialines paslaugas kaina______________________________

(Eur/val, Eur/dieną, Eur/mėn.)

7.	Atsižvelgdamas į įvykusius Paslaugų gavėjo asmens (šeimos) pajamų, turto pokyčius per paskirtų socialinių paslaugų gavimo laiką, Savivaldybės administracijai nustačius naują mokėjimo už socialines paslaugas dydį, sudaromas kitas šios sutarties priedas bei pasirašomas susitarimas su Paslaugų gavėju.

APMOKĖJIMO UŽ SOCIALINES PASLAUGAS TVARKA

8.	Paslaugų gavėjui faktiškai suteiktų socialinių paslaugų teikimo apskaitos žiniaraštį pildo socialines paslaugas teikiančios įstaigos atsakingas darbuotojas, kuris žymi paslaugų rūšis ir trukmę.

9.	Už trumpalaikes (iki 1 mėnesio) socialinės globos paslaugas Paslaugų gavėjas sumoka mokestį socialines paslaugas teikiančiai įstaigai iki paskirtos socialinės paslaugos trukmės pabaigos.

10.	Už kitas paslaugas Paslaugų gavėjas sumoka mokestį socialines paslaugas teikiančiai įstaigai už faktiškai suteiktų socialinių paslaugų apimtį, už praeitą mėnesį iki kito mėnesio 20 d.

11.	Įsiskolinimus socialinės globos įstaigai, kurie susidaro vykdant išskaičiavimus pagal vykdomuosius raštus, asmuo moka iš savo lėšų, kurios sudaro 20 proc. jo gaunamų pajamų.

12.	Mokestis mokamas į socialines paslaugas teikiančios įstaigos kasą ar nurodytą sąskaitą banke.

Susipažinau ir sutinku:

__________________________________________

(Paslaugos gavėjo vardas, pavardė, parašas)

Utenos rajono savivaldybės gyventojų mokėjimo už socialines paslaugas tvarkos aprašo

2 priedas

Dokumento gavimo registracijos žyma

(Prašymo formos pavyzdys)

ASMENS, KURIS KREIPIASI DĖL PAGALBOS PINIGŲ SKYRIMO,
Vardas

Pavardė

Asmens kodas	Telefonas

Deklaruotos gyvenamosios vietos adresas:
Faktinės gyvenamosios vietos adresas:

Utenos rajono savivaldybės administracijos

__________________________________ skyriui

(Skyriaus, atsakingo už socialinių paslaugų ir kitos socialinės paramos organizavimą, pavadinimas)

PRAŠYMAS PAGALBOS PINIGAMS GAUTI

20__ m. _______________________ d.

Prašau skirti pagalbos pinigus už globojamą vaiką nuo 20___ m. ______________ d.

1.	DUOMENYS APIE GLOBOJAMĄ VAIKĄ

Vardas

Pavardė

Asmens kodas

Faktinės gyvenamosios vietos adresas	Įrašymo į apskaitą data

Mokymosi įstaiga, klasė

2.	Papildoma informacija

2.1. Ar dėl pagalbos pinigų kreipiatės pirmą kartą?	 Taip  Ne

2.2.	Ar mane su globojamu (rūpinamu) vaiku sieja artimas giminystės ryšys (LR civilinio kodekso 3.135 straipsnis)?	 Taip  Ne

3.	Pagalbos pinigus mokėti Į SĄSKAITĄ:

 globėjo (rūpintojo) sąskaitą	 vaiko vardu atidarytą sąskaitą

 banke ______________________________________________________________________	(banko pavadinimas, jo filialo (skyriaus) pavadinimas, banko kodas)

_____________________________________

(asmens sąskaitos Nr.)

4.	TVIRTINU, kad pateikta informacija yra teisinga.

5.	ĮSIPAREIGOJU ne vėliau kaip per mėnesį pranešti apie aplinkybes, turinčias įtakos pagalbos pinigams mokėti.

6.	ŽINAU IR SUTINKU:

6.1.	Kad pagalbos pinigų mokėjimo tikslais:

- apie mane ir bendrai gyvenančius asmenis bus renkama iš kitų institucijų informacija, reikalinga pagalbos pinigams skirti;

- duomenys apie man (bendrai gyvenantiems asmenims) skirtą piniginę paramą bus teikiami kitoms institucijoms.

6.2.	Kad nuslėpęs ar pateikęs neteisingus duomenis, reikalingus pagalbos pinigams teikti, ir permokos atveju turėsiu grąžinti Utenos rajono savivaldybės administracijai neteisėtai gautas išmokų sumas arba jos bus išieškotos įstatymų nustatyta tvarka.

6.3.	Sutinku, kad bus vykdomas pagalbos pinigų panaudojimo patikrinimas, atliekant buities tyrimą (apsilankant šeimoje, mokykloje, apklausiant globotinį, esant poreikiui, šeimos ir bendruomenių narius, kaimynus, institucijų atstovus).

7.	PATEIKIU:

7.1.	Asmens tapatybę patvirtinančio dokumento kopiją: paso, asmens tapatybės kortelės (pabraukti).

7.2.	Globos (rūpybos) nustatymą ir asmens paskyrimą globėju (rūpintoju) patvirtinančio dokumento kopiją, __ lapų.

7.3.	Kita__________________________________________________(įrašyti),___lapų.

8.	INFORMACIJĄ APIE PRIIMTUS SPRENDIMUS DĖL PAGALBOS PINIGŲ SKYRIMO IR MOKĖJIMO PRAŠAU TEIKTI (nurodyti vieną iš būdų):

 paštu, adresas __________________________________________________________________;

 elektroniniu paštu, el. p. adresas ___________________________________________________;

 telefonu, tel. ___________________________________________________________________.

9.	PATVIRTINU, KAD INFORMACINĮ LAPELĮ GAVAU:

_______________________

(Pareiškėjo parašas)

10.	ĮSIPAREIGOJU NEDELSIANT INFORMUOTI UTENOS RAJONO SAVIVALDYBĖS ADMINISTRACIJĄ APIE PASIKEITUSIAS FAKTINES APLINKYBES.

Pareiškėjas _________________	___________________

(parašas)	(vardas ir pavardė)

Prašymas pagalbos pinigams gauti pateiktas:

______________________ Nr. ____________

(gavimo data)

⬜	Pateikti visi dokumentai pagalbos pinigams gauti

⬜	Nepateikti pagalbos pinigams skirti reikalingi dokumentai:

Eil. Nr.	Nepateikti dokumentai	Dokumento pateikimo terminas	Pateikimo data

Prašymą ir dokumentus priėmė

______________________ (pareigų pavadinimas)	__________ ___________________________________ (parašas) (vardas ir pavardė)

--------------------------------------------------------------------------------------------------------------------

Informacinis lapelis, kuris įteikiamas įregistravus prašymą pagalbos pinigams gauti

INFORMACINIS LAPELIS

_________________________________________________________________________

(asmens, kuriam įteikiamas lapelis, vardas, pavardė)

Prašymas pagalbos pinigams gauti priimtas:

________________Nr. ______;

(gavimo data)

⬜ pateikti visi reikalingi dokumentai pagalbos pinigams gauti;

⬜nepateikti reikalingi dokumentai pagalbos pinigams gauti:

Eil. Nr.	Nepateikti dokumentai	Pateikti iki

Prašymą ir dokumentus priėmė

________________________ (pareigų pavadinimas)	__________ __________________________________ (parašas)(vardas ir pavardė)

BŪTINA ŽINOTI

Globėjas rūpintojas per mėnesį pranešti:

- apie gyvenamosios vietos, asmens duomenų pasikeitimą ar išvykimą nuolat gyventi į kitą savivaldybę ar valstybę;

- apie kitoje valstybėje ar savivaldybėje paskirtas išmokas;

- apie kitus pasikeitimus, turinčius įtakos pagalbos pinigų mokėjimui (vaikui baigus ar nutraukus mokslus, susituokus, pakeitus deklaruotą gyvenamąją vietą, panaikinus globą, globotiniui mirus ir pan.)

________________________

(Pažymos dėl ilgalaikės (trumpalaikės) socialinės globos išlaidų apmokėjimo forma)	Utenos rajono savivaldybės gyventojų mokėjimo už socialines paslaugas tvarkos aprašo 3 priedas
(globos įstaigos pavadinimas, įmonės kodas, banko a/s, adresas, tel. Nr.)
Utenos rajono savivaldybės administracijos _________________________skyriui
PAŽYMA
DĖL DIENOS, TRUMPALAIKĖS, ILGALAIKĖS SOCIALINĖS GLOBOS IŠLAIDŲ APMOKĖJIMO UŽ 20__m._________________mėn. Nr.
Eil. Nr.	Socialinę globą gaunančio asmens vardas, pavardė	Socialinės globos kaina vienam asmeniui per mėn., Eur	Sutarties Nr., data, atvykimo data	Už laikotarpį	Dienų/val. skaičius	Priskaitytos savivaldybės kompensuojamos lėšos, Eur	Pastabos

Iš viso:	Iš savivaldybės biudžeto	Iš valstybės (vaiko globos (rūpybos) išmoka, tikslinis priedas)	Iš valstybės biudžeto tikslinės dotacijos asmenims su sunkia negalia

Priskaityta iš viso:
(suma žodžiais)
Įstaigos vadovas
(parašas)	(vardas, pavardė)
Įstaigos finansininkas
(parašas)	(vardas, pavardė)